Osnovna škola: Klinča Sela
Nastavni predmet: Katolički vjeronauk
Učitelj: Josip Kunac, prof.
Razredni odjel: 8.
Redni br. pripreme: 32.
Tema: III. BOG STVORITELJ I PRIJATELJ ČOVJEKA
Podtema: 9. Ponavljanje nastavne cjeline
Odgojno-obrazovni ishodi učenja:
· Učenik analizira pozitivne i negativne strane digitalne tehnologije, kako ona utječe na stvaranje prijateljstva i zajedništva među mladima (OŠ KV A.8.1.)
· Učenik predlaže načine promicanja vrijednosti prijateljstva, prihvaćanja i dobra u svojoj okolini ili putem digitalne tehnologije te se uključuje u aktivnosti kojima može doprinijeti njihovu ostvarivanju (OŠ KV A.8.1.)
· Učenik analizira središnje sadržaje odabranih biblijskih tekstova (OŠ KV A.8.2.)
· Učenik izražava stav poštovanja prema Bibliji kao Božjoj riječi (OŠ KV A.8.2.)
· Učenik razlikuje znanstveni i književni biblijski govor u tumačenju stvaranja svijeta i čovjeka (OŠ KV A.8.2.)
· Učenik istražuje i analizira odnos znanosti i vjere u temi stvaranja svijeta i čovjeka (OŠ KV A.8.2.)
· Učenik objašnjava na koja pitanja religija daje odgovor (OŠ KV A.8.3.)
· Učenik objašnjava kršćansko shvaćanje zla, patnje, grijeha i posljedica grijeha, dostojanstva čovjeka, važnosti čovjekove slobode i odgovornosti na temelju biblijskih tekstova (OŠ KV C.8.3.)




TIJEK NASTAVNOG SATA



UVODNI DIO

Oče naš…

· Motivacija:
Učenici će poslušati sljedeći tekst:

Kartice
Mladi Marko dobio je u školi zadaću pod naslovom: „Susreo sam Isusa”. Nakon što je završio i pročitao ga pred razredom, vratio se kući s riječima: „Oborio sam ih s nogu. Ovo je najbolje što sam ikada napisao.” Na žalost, bilo je to i zadnje. Marko je poginuo nakon tjedan dana. Njegovi roditelji zatražili su i dobili od škole njegov posljednji rad i kad su vidjeli o čemu se radi, utješeni su kopije toga rada razaslali svojoj rodbini.

Markov esej:

     Na mjestu između sna i jave, našao sam se u jednoj sobi. Nije bilo namještaja. Samo je jedan zid bio pokriven ladicama na kojima su bili natpisi. Onakvim ladicama, kakve se koriste u knjižnicama i na kojima po abecednom redu pišu imena autora, djela itd. Ali natpisi na ovim ladicama – koje su sezale od poda do plafona, a na lijevo i desno se protezale nepregledno – bili su vrlo različiti.
     Prva koja mi je privukla pažnju, kad sam prišao tom zidu, imala je naslov: „Djevojke koje su mi se sviđale.” Otvorio sam je i počeo listati među karticama. Brzo sam je zatvorio zgranut spoznajom da prepoznajem sva imena ispisana na njima. I tada, bez da mi je itko rekao, shvatio sam gdje se nalazim.
     Ova beživotna soba ispunjena kartotekom bila je katalog moga života. Tu je bio upisan svaki trenutak moga života, veliki i mali, toliko detaljno da to ni moje pamćenje nije obuhvaćalo. Čuđenje, znatiželja, pa i užas pomiješali su se u meni kad sam ih počeo nasumce otvarati i istraživati sadržaj. Neke su sadržavale radost i drage uspomene ; druge osjećaj stida i kajanja, tako intenzivno da sam se okrenuo bojeći se kako me netko gleda preko ramena. Naslov „Prijatelji” bio je do „Prijatelji koje sam izdao”.
     Naslovi su bili nanizani od zemaljskog prema nadnaravnom: „Knjige koje sam pročitao”, „Laži koje sam izrekao”, „Utjeha koju sam pružio”, „Šale kojima sam se smijao”. Neke su bile smiješno izravne: „Ono što sam vikao na bracu”. Drugima se i nisam mogao smijati: „Što sam uradio u srdžbi”, „Ono što sam prigovarao roditeljima iza njihovih leđa”.
     Moje iznenađenje sadržajem nije prestajalo. Često je bilo više kartica nego što sam očekivao. Katkad manje nego što sam se nadao. Bio sam zatrpan, zapanjen količinom života koji sam živio.
     Je li moguće da sam u nešto prošlih godina svoga života imao vremena  da popunim svaku od ovih tisuću ili čak milijun kartica. Međutim, svaka kartica  je potvrđivala da jesam. Svaka je bila ispisana mojim vlastitim rukopisom. Svaka potpisana mojim potpisom. Kada sam izvukao ladicu s natpisom: „TV emisije koje sam gledao”, primijetio sam da je sadržaj pretrpan. Kartice unutra bile su čvrsto stisnute jedna uz drugu, a ladica kao da nije imala kraja. Zatvorio sam je. Posramljen. Ne toliko kvalitetom emisija koje sam gledao, već gubitkom vremena koje su te kartice predstavljale.
     Kada sam došao do natpisa: „Požudne maštarije”, tijelo mi se ohladilo. Izvukao sam ladicu centimetar ili dva, bez imalo želje da joj mjerim veličinu, i iščupao jednu od kartica. Zgrozio sam se na detaljnost kartice. Pozlilo mi je kad sam shvatio da su i takvi trenuci zapisani. Obuzeo me gotovo životinjski bijes. Svijest mi je obuzela samo jedna misao: „Nitko ne smije vidjeti ove kartice! Nitko ne smije vidjeti ovu sobu! Moram ih uništiti!” 
     U ludilu sam istrgao tu ladicu. Sada nije važna njena veličina. Morao sam je isprazniti i spaliti kartice. Ali, kad sam primio ladicu za njen kraj i počeo je tresti na zemlju, nisam mogao izbaciti ni jednu karticu. Očajan, izvukao sam jednu karticu i pokušao je poderati. Samo da bih vidio da je tvrđa od čelika dok sam to pokušavao. Poražen i potpuno bespomoćan, vratio sam ladicu na njeno mjesto. Naslonjenog čela na zid, ispustio sam dug, samosažaljiv uzdah.
     I tada sam ga ugledao. Natpis: „Ljudi za koje sam molio”. Ručka na toj ladici bila je sjajnija nego na ostalima, možda nikad upotrebljavana. Povukao sam je – i mala ladica – možda desetak centimetara duga, ostala  mi je u ruci. Na prste jedne ruke mogao sam nabrojati kartice koje je sadržavala. 
     I tada su se pojavile suze. Počeo sam plakati. Jecajima tako dubokim da su boljeli. Započinjali su u mom stomaku i tresli mnome. Pao sam na koljena i zaplakao. Od stida, golemoga stida, zbog svega ovoga.
     Police su se vrtjele u mojim suznim očima. Nitko, nikad – nikad ne smije znati o ovoj sobi. Moram je zaključati i sakriti ključ.
     Ali kad sam obrisao suze vidio sam Njega - Isusa. Ali, ne! Ne On! Ne ovdje! Bilo tko, samo ne Isus! Bespomoćno sam gledao kako otvara ladice i čita sadržaj kartica. Nisam mogao podnijeti da vidim njegov odgovor. U pojedinim trenucima mogao sam vidjeti Njegovo lice. I vidio sam…tugu…dublju nego je moja vlastita.
     Izgledalo je da ga intuicija vodi do najgorih kartica. Zašto je morao pročitati baš svaku? Konačno, okrenuo se i pogledao me s drugoga kraja sobe.
     Pogledao me sa sažaljenjem u očima. Ali to me sažaljenje nije razbjesnilo. Spustio sam glavu, pokrio lice rukama i ponovno počeo plakati. Došao je do mene i zagrlio me. Mogao je reći toliko toga. Ali nije rekao niti riječi. Samo je zaplakao sa mnom.
     Tada je otišao natrag prema zidu. Počevši od početka sobe, uzeo je jednu po jednu ladicu i na svakoj kartici počeo ispisivati svoje ime preko mojega. „Ne!”, povikao sam jureći prema Njemu. Sve što sam mogao reći bilo je: „Ne! Ne!”, dok sam trgao karticu iz Njegove ruke. Njegovo ime ne smije biti na ovim karticama. Ali bilo je tamo, ispisano crvenom, bogato crvenom, tako tamnom, tako živom…
     Isusovo ime pokrilo je moje. Ispisano Njegovom krvlju. Nježno mi je uzeo karticu. Tužno se nasmijao i nastavio s poslom. Mislim da nikada neću razumjeti kako je to uspio raditi tako brzo, ali nakon kratkog vremena zaklopio je i posljednju ladicu i vratio se k meni. Prebacio mi je ruku preko ramena i rekao: „Svršeno je.”
     Ustao sam i On me je izveo iz sobe. Nije bilo ključa na tim vratima. Trebalo je ispisati još kartica.

SREDIŠNJI DIO
[bookmark: _Hlk83852330]
· [bookmark: _Hlk65789392]Kviz: 
Učenici će imati kviz u Blooketu, Kahootu ili Quizizzu (digitalnu platformu odabire vjeroučitelj. Kviz je istovjetan na svim navedenim platformama!). Najbolji će dobiti odlične ocjene.


1. Blooket - link za vjeroučitelja:

https://dashboard.blooket.com/set/641b3697067de327cafecdbb

Blooket je besplatni alat istovjetan kahootu i potrebna je registracija. Blooket je najbolji od tri ponuđene platforme prema autoru ove pripreme.

Postupak: Registrirati se i prijaviti na https://www.blooket.com . Vjeroučitelj će kliknuti na gornji link ili ga zalijepiti u adresnu traku i nakon što mu se prikaže kviz pritiskati redom:
1.  Host
2. U „Select a Game Mode“ izabrati „Classic“
3. Pritisnuti desno „Host Game“
4. Na dnu odabrati 33 pitanja koliko kviz ima, ostalo ostaviti kako je
5. Pritisnuti „Host now“
6. Učenici će u tražilicu upisati „Play blooket“ i pritisnuti „Play blooket“, potom s projekcije prepisati broj s projekcije u Game ID, odabrati nadimak i igra slijedi kao i u kahootu. Može se istovremeno igrati pojedinačno, ekipno ili mješovito. Ako se formiraju pojedine ekipe, dogovorom biraju nadimak/nick.


[bookmark: _Hlk130418435]2. Kahoot - link za  vjeroučitelja:

https://create.kahoot.it/share/vjeronauk-bog-stvoritelj-i-prijatelj-covjeka-8-razred-os/ab06d23e-0f46-438f-921c-daf5d12954b1


3. Quizizz - link za  vjeroučitelja:

https://quizizz.com/admin/quiz/63cc14466c61d3001d4e08c9?source=quiz_share

Quizizz je besplatni alat sličan blooketu i kahootu. Potrebna je registracija. Quizizz je najsporiji, najkompliciraniji i najnepregledniji od tri ponuđene platforme prema autoru ove pripreme.

Postupak: Nakon registracije na https://quizizz.com i ulaska na stranicu, vjeroučitelj će kliknuti na gornji link ili ga zalijepiti u adresnu traku i nakon što mu se prikaže kviz pritiskati redom:
1. Pritisnuti ondje gdje piše „Start a live quiz“ i odabrati „Instructor-paced“
2. Pritisnuti „Continue“, prikazat će se broj kojega učenici trebaju ukucati
3. Učenici će u tražilicu upisati „Quizizz“ i u rezultatima pod „Quizizz“ izabrati i pritisnuti „Enter code – Join my quiz, potom s projekcije prepisati broj, tj. game code, odabrati nadimak i igra slijedi kao i u kahootu. Može se istovremeno igrati pojedinačno, ekipno ili mješovito. Ako se formiraju pojedine ekipe, dogovorom biraju nadimak/nick.

· Zadatak: 
Učenici će riješiti zadatak pod ikonom smješka, digitalni udžbenik str. 71.

Predstavljanje rezultata.

· Zadatak: 

Naslov: Ponavljanje 

Učenici će prepisati 3 rečenice/misli iz udžbenika, str. 71 koje smatraju najvažnijim porukama iz obrađenih tema.

Predstavljanje rezultata.


ZAVRŠNI DIO

· Domaća zadaća:
Podsjetiti učenike da su od iduće nastavne cjeline, tj. sata oni ti koji vode nastavne proces, tj. drže sat. Za svoju temu trebaju imati predavanje (PPT od 10-15 slajdova ili plakat; sažetak s naslovom na kraju prezentacije ili posebno koji će ostali učenici prepisati u bilježnice; kviz u blooketu ili na neki drugi način od najmanje 15-20 pitanja. Učenici za sat mogu imati i neke druge materijale: listiće, križaljke i sl.). Trebaju se služiti i drugim izvorima, a ne samo udžbenikom, trebaju imati i neke slike u sklopu prezentacije koje će tijekom predavanja rastumačiti, mogu imati i neke kratke video-zapise u sklopu predavanja, trebaju paziti na pravopis i upute kod izrade prezentacije, a njihov sat bi trebao trajati najmanje 35 minuta. Gradivo se izlaže samostalno bez čitanja s prezentacije. Na prezentaciji neka budu samo natuknice. 
Predavanje će se vrednovati kao znanje, a prezentacija, sažetak i kviz kao stvaralačko izražavanje. Ovaj model poučavanja gdje je učenik profesor naziva se „obrnuta učionica“.

· Samovrednovanje:
Učenici će riješiti zadatak :

https://udzbenici.ks.hr/media/os6_samovrednovanje/

Kod:

·  Molitveni završetak:
Anđele, čuvaru mili…

